Иван Вазов
Зимен мотив

chitanka.info

С бяла зимна пелена покрита,

вкочанясала земята дреме.

Злобно пее хала снеговита,

скръб и мраз навява на сърце ми.

Скоро ли ще слънчице да пекне —

пак да видя цвете и тревица,

пак да чуя славейче в горица

на сърце ми клето да олекне —

да се слея в всемирната радост,

да забравя скръбта на челяка —

свойта фръкнала навеки младост,

свойта зима, що пролет не чака!

Петербург

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.